Title: พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา ครุยวิทยฐานะ เข็มวิทยฐานะ และครุยประจำตำแหน่งของมหาวิทยาลัยเทคโนโลยีราชมงคลกรุงเทพ พ.ศ. 2551

พระราชกฤษฎีกา

พระราชกฤษฎีกา
ว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ เข็มวิทยฐานะ
และครุยประจำตำแหน่งของมหาวิทยาลัยเทคโนโลยีราชมงคลกรุงเทพ
พ.ศ. ๒๕๕๑

ภูมิพลอดุลยเดช ป.ร.
ให้ไว้ ณ วันที่ ๓๐ ธันวาคม
พ.ศ. ๒๕๕๑
เป็นปีที่ ๖๓
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้า ฯ ให้ประกาศว่า

โดยที่เป็นการสมควรกำหนดปริญญาในสาขาวิชา
อักษรย่อสำหรับสาขาวิชา ครุยวิทยฐานะ เข็มวิทยฐานะ
และครุยประจำตำแหน่งของมหาวิทยาลัยเทคโนโลยีราชมงคลกรุงเทพ

อาศัยอำนาจตามความในมาตรา
๑๘๗ ของรัฐธรรมนูญแห่งราชอาณาจักรไทย กับมาตรา ๕๕ วรรคสอง และมาตรา ๕๙ วรรคสอง
แห่งพระราชบัญญัติมหาวิทยาลัยเทคโนโลยีราชมงคล พ.ศ. ๒๕๔๘ จึงทรงพระกรุณาโปรดเกล้า
ฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา
ครุยวิทยฐานะ เข็มวิทยฐานะ
และครุยประจำตำแหน่งของมหาวิทยาลัยเทคโนโลยีราชมงคลกรุงเทพ พ.ศ. ๒๕๕๑

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้กำหนดปริญญาในสาขาวิชา
และอักษรย่อสำหรับสาขาวิชาของมหาวิทยาลัยเทคโนโลยีราชมงคลกรุงเทพ ดังต่อไปนี้
(๑)
สาขาวิชาครุศาสตร์อุตสาหกรรม มีปริญญาสามชั้น คือ
(ก)
เอก เรียกว่า ครุศาสตร์อุตสาหกรรมดุษฎีบัณฑิต ใช้อักษรย่อ ค.อ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า ครุศาสตร์อุตสาหกรรมมหาบัณฑิต ใช้อักษรย่อ ค.อ.ม.
(ค)
ตรี เรียกว่า ครุศาสตร์อุตสาหกรรมบัณฑิต ใช้อักษรย่อ ค.อ.บ.
(๒)
สาขาวิชาคหกรรมศาสตร์ มีปริญญาสามชั้น คือ
(ก)
เอก เรียกว่า คหกรรมศาสตรดุษฎีบัณฑิต ใช้อักษรย่อ คศ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า คหกรรมศาสตรมหาบัณฑิต ใช้อักษรย่อ คศ.ม.
(ค)
ตรี เรียกว่า คหกรรมศาสตรบัณฑิต ใช้อักษรย่อ คศ.บ.
(๓)
สาขาวิชาเทคโนโลยี มีปริญญาหนึ่งชั้น คือ ตรี เรียกว่า เทคโนโลยีบัณฑิต ใช้อักษรย่อ ทล.บ.
(๔)
สาขาวิชาบริหารธุรกิจ มีปริญญาสามชั้น คือ
(ก)
เอก เรียกว่า บริหารธุรกิจดุษฎีบัณฑิต ใช้อักษรย่อ บธ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า บริหารธุรกิจมหาบัณฑิต ใช้อักษรย่อ บธ.ม.
(ค)
ตรี เรียกว่า บริหารธุรกิจบัณฑิต ใช้อักษรย่อ บธ.บ.
(๕)
สาขาวิชาวิทยาศาสตร์ มีปริญญาสามชั้น คือ
(ก)
เอก เรียกว่า วิทยาศาสตรดุษฎีบัณฑิต ใช้อักษรย่อ วท.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า วิทยาศาสตรมหาบัณฑิต ใช้อักษรย่อ วท.ม.
(ค)
ตรี เรียกว่า วิทยาศาสตรบัณฑิต ใช้อักษรย่อ วท.บ.
(๖)
สาขาวิชาวิศวกรรมศาสตร์ มีปริญญาสามชั้น คือ
(ก)
เอก เรียกว่า วิศวกรรมศาสตรดุษฎีบัณฑิต ใช้อักษรย่อ วศ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า วิศวกรรมศาสตรมหาบัณฑิต ใช้อักษรย่อ วศ.ม.
(ค)
ตรี เรียกว่า วิศวกรรมศาสตรบัณฑิต ใช้อักษรย่อ วศ.บ.
(๗)
สาขาวิชาศิลปศาสตร์ มีปริญญาสามชั้น คือ
(ก)
เอก เรียกว่า ศิลปศาสตรดุษฎีบัณฑิต ใช้อักษรย่อ ศศ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า ศิลปศาสตรมหาบัณฑิต ใช้อักษรย่อ ศศ.ม.
(ค)
ตรี เรียกว่า ศิลปศาสตรบัณฑิต ใช้อักษรย่อ ศศ.บ.
(๘)
สาขาวิชาอุตสาหกรรมศาสตร์ มีปริญญาสามชั้น คือ
(ก)
เอก เรียกว่า อุตสาหกรรมศาสตรดุษฎีบัณฑิต ใช้อักษรย่อ อส.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า อุตสาหกรรมศาสตรมหาบัณฑิต ใช้อักษรย่อ อส.ม.
(ค)
ตรี เรียกว่า อุตสาหกรรมศาสตรบัณฑิต ใช้อักษรย่อ อส.บ.
ทั้งนี้
หากมีสาขาหรือวิชาเอกให้ระบุชื่อสาขาหรือวิชาเอกนั้นไว้ในวงเล็บต่อท้ายปริญญาด้วย

มาตรา ๔  ครุยวิทยฐานะของมหาวิทยาลัยเทคโนโลยีราชมงคลกรุงเทพ
มีสามชั้นดังต่อไปนี้
(๑)
ครุยดุษฎีบัณฑิต เป็นเสื้อคลุมแขนยาวทำด้วยผ้าโปร่งสีขาว ผ่าอกตลอด
ยาวคลุมเข่ามีสำรดรอบขอบ สำรดต้นแขน และสำรดปลายแขน ดังต่อไปนี้
(ก)
สำรดรอบขอบ พื้นสำรดทำด้วยผ้าสักหลาดสีเขียว กว้าง ๑๐ เซนติเมตร มีแถบทอง กว้าง ๑
เซนติเมตร ที่ริมทั้งสองข้าง เว้นระยะห่าง ๒.๓ เซนติเมตร ทั้งสองข้าง ทาบแถบทอง กว้าง
๐.๗ เซนติเมตร ตอนกลางสำรดมีแถบผ้ามันตามสีประจำคณะ กว้าง ๑.๓ เซนติเมตร
และมีตราสัญลักษณ์มหาวิทยาลัยทำด้วยโลหะสีเงิน สูง ๖ เซนติเมตร
ติดบนสำรดรอบขอบด้านหน้าอกทั้งสองข้าง
(ข)
สำรดต้นแขน แบ่งเป็น ๓ ตอน ระยะห่างตอนละ ๑.๕ เซนติเมตร แต่ละตอน กว้าง ๖.๕
เซนติเมตร พื้นสำรดทำด้วยผ้าสักหลาดสีเขียว มีแถบทอง กว้าง ๑ เซนติเมตร
ที่ริมทั้งสองข้างตอนกลางสำรดมีแถบผ้ามันตามสีประจำคณะ กว้าง ๑.๓ เซนติเมตร
(ค)
สำรดปลายแขน พื้นสำรดทำด้วยผ้าสักหลาดสีเขียว กว้าง ๑๐ เซนติเมตร มีแถบทอง กว้าง ๑
เซนติเมตร ที่ริมทั้งสองข้าง เว้นระยะห่าง ๒.๓ เซนติเมตร ทั้งสองข้าง ทาบแถบทอง กว้าง
๐.๗ เซนติเมตร ตอนกลางสำรดมีแถบผ้ามันตามสีประจำคณะ กว้าง ๑.๓ เซนติเมตร
(๒)
ครุยมหาบัณฑิต เช่นเดียวกับครุยดุษฎีบัณฑิต เว้นแต่มีสำรดต้นแขน ๒ ตอน
(๓)
ครุยบัณฑิต เช่นเดียวกับครุยมหาบัณฑิต เว้นแต่มีสำรดต้นแขน ๑ ตอน

มาตรา ๕  เข็มวิทยฐานะของมหาวิทยาลัยเทคโนโลยีราชมงคลกรุงเทพ
มีลักษณะเป็นรูปตราสัญลักษณ์มหาวิทยาลัยทำด้วยโลหะดุนนูนสีทอง
ส่วนพื้นของพระราชลัญจกรและดอกบัวลงยาสีน้ำเงิน
ส่วนพื้นของชื่อมหาวิทยาลัยลงยาสีขาว สูง ๖ เซนติเมตร

มาตรา ๖  ครุยประจำตำแหน่งและเครื่องหมายประกอบครุยประจำตำแหน่งของนายกสภามหาวิทยาลัย
กรรมการสภามหาวิทยาลัย และคณาจารย์มหาวิทยาลัย มีดังต่อไปนี้
(๑)
นายกสภามหาวิทยาลัย ครุยเป็นเสื้อคลุมแขนยาวทำด้วยผ้าโปร่งสีขาว
ผ่าอกตลอดยาวคลุมเข่า มีสำรดรอบขอบ สำรดต้นแขน และสำรดปลายแขน ดังต่อไปนี้
(ก)
สำรดรอบขอบ พื้นสำรดทำด้วยผ้าสักหลาดสีเขียว กว้าง ๑๐ เซนติเมตร โดยทาบแถบทอง
กว้าง ๑ เซนติเมตร จำนวน ๖ แถบ บนผ้าสักหลาดสีเขียว มีระยะห่างระหว่างแถบ ๐.๘
เซนติเมตร มีสำรดเฉียงโดยพื้นสำรดทำด้วยผ้าสักหลาดสีเขียว กว้าง ๑๐ เซนติเมตร
วางเฉียง ๓๖ องศา ทาบบนสำรดรอบขอบบริเวณกลางอกเสื้อ มีแถบทอง กว้าง ๑ เซนติเมตร
ที่ริมทั้งสองข้างแบ่งครึ่งผ้าสักหลาดสีเขียวที่เหลือ ๘ เซนติเมตร ทาบแถบทอง กว้าง
๑ เซนติเมตร บนผ้าสักหลาดสีเขียว ณ จุดแบ่งครึ่งข้างละ ๑ แถบ รวม ๒ แถบ
และใช้แถบทอง กว้าง ๐.๕ เซนติเมตร ทาบบนผ้าสักหลาดสีเขียวส่วนที่เหลือทั้งสองข้าง
มีตราสัญลักษณ์มหาวิทยาลัย ทำด้วยโลหะสีทอง สูง ๖ เซนติเมตร
ติดกลางสำรดเฉียงทั้งสองข้าง
(ข)
สำรดต้นแขน แบ่งเป็น ๓ ตอน ระยะห่างตอนละ ๒ เซนติเมตร แต่ละตอน กว้าง ๓.๕
เซนติเมตร พื้นสำรดทำด้วยผ้าสักหลาดสีเขียว มีแถบทอง กว้าง ๑ เซนติเมตร
ที่ริมทั้งสองข้าง
(ค)
สำรดปลายแขน แบ่งเป็น ๓ ตอน ระยะห่างตอนละ ๒ เซนติเมตร แต่ละตอน กว้าง ๓.๕
เซนติเมตร พื้นสำรดทำด้วยผ้าสักหลาดสีเขียว มีแถบทอง กว้าง ๑ เซนติเมตร
ที่ริมทั้งสองข้าง
ให้มีสายสร้อยประกอบครุยประจำตำแหน่งนายกสภามหาวิทยาลัย
ทำด้วยโลหะสีทองประกอบด้วยรูปดอกไม้ทิพย์ ๙ ดอก มีเกสรเป็นพลอยสีเขียว
กึ่งกลางสายสร้อยประดับตราสัญลักษณ์มหาวิทยาลัยดุนนูนลงยา
ยึดติดกับครุยประมาณร่องหัวไหล่
(๒)
กรรมการสภามหาวิทยาลัย เช่นเดียวกับนายกสภามหาวิทยาลัย แต่ไม่มีสายสร้อยประดับ
(๓)
คณาจารย์มหาวิทยาลัย เช่นเดียวกับกรรมการสภามหาวิทยาลัย เว้นแต่สำรดรอบขอบพื้นสำรดทำด้วยผ้าสักหลาดสีเขียว
กว้าง ๑๐ เซนติเมตร มีแถบทอง กว้าง ๑ เซนติเมตร ที่ริมทั้งสองข้างเว้นระยะห่าง ๐.๕
เซนติเมตร ทั้งสองข้าง ทาบแถบทอง กว้าง ๐.๗ เซนติเมตร เว้นระยะห่าง ๐.๕ เซนติเมตร
ทั้งสองข้าง ทาบแถบทอง กว้าง ๑ เซนติเมตร บนผ้าสักหลาดสีเขียวส่วนที่เหลือทั้งสองข้าง
มีตราสัญลักษณ์มหาวิทยาลัยทำด้วยโลหะสีทอง สูง ๖
เซนติเมตรติดบนสำรดรอบขอบด้านหน้าอกทั้งสองข้าง

มาตรา ๗  สีประจำคณะ มีดังต่อไปนี้
(๑) คณะครุศาสตร์อุตสาหกรรม                                 สีทับทิมแดง
(๒) คณะเทคโนโลยีคหกรรมศาสตร์                             สีชมพู
(๓) คณะบริหารธุรกิจ                                            สีฟ้า
(๔) คณะวิทยาศาสตร์และเทคโนโลยี                            สีเหลือง
(๕) คณะวิศวกรรมศาสตร์                                        สีเลือดหมู
(๖) คณะศิลปศาสตร์                                             สีแสด
(๗) คณะอุตสาหกรรมสิ่งทอ                                     สีม่วง

มาตรา ๘  ให้มหาวิทยาลัยเทคโนโลยีราชมงคลกรุงเทพจัดทำครุยวิทยฐานะ
เข็มวิทยฐานะและครุยประจำตำแหน่งตามพระราชกฤษฎีกานี้ขึ้นไว้เป็นตัวอย่าง

มาตรา ๙  ให้รัฐมนตรีว่าการกระทรวงศึกษาธิการรักษาการตามพระราชกฤษฎีกานี้

ผู้รับสนองพระบรมราชโองการ
สมชาย  วงศ์สวัสดิ์
นายกรัฐมนตรี

หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ
เนื่องจากได้มีการประกาศใช้บังคับพระราชบัญญัติมหาวิทยาลัยเทคโนโลยีราชมงคล พ.ศ.
๒๕๔๘ ประกอบกับมาตรา ๕๕ วรรคสอง และมาตรา ๕๙ วรรคสอง
แห่งพระราชบัญญัติดังกล่าวบัญญัติว่าการกำหนดให้สาขาวิชาใดมีปริญญาชั้นใดและจะใช้อักษรย่อสำหรับสาขาวิชานั้นอย่างไร
และการกำหนดลักษณะ ชนิด ประเภท และส่วนประกอบของครุยวิทยฐานะ เข็มวิทยฐานะ
และครุยประจำตำแหน่ง ให้ตราเป็นพระราชกฤษฎีกา  จึงจำเป็นต้องตราพระราชกฤษฎีกานี้

มณฑิตา/ผู้จัดทำ
๑๑ กุมภาพันธ์ ๒๕๕๔
วิภา/ตรวจ
๗ มิถุนายน ๒๕๕๔

[๑] ราชกิจจานุเบกษา
เล่ม ๑๒๕/ตอนที่ ๑๓๘ ก/หน้า ๙๓/๓๑ ธันวาคม ๒๕๕๑